City of Flint
Store norske leksikon,Historie,Norsk og nordisk historie,Norges historie,Norges historie fra 1940 til 1945
City of Flint var et amerikansk handelsskip som 20. oktober 1939 anløp Tromsø med tysk prisemannskap om bord, samt 37 britiske fanger, overført fra et senket skip. I overensstemmelse med nøytralitetsreglene ble skipet utvist fra norsk territorialfarvann, hvorpå det gikk til Murmansk.
Den 30. oktober 1939 anløp det igjen Tromsø og fikk tillatelse til å passere sørover gjennom norsk farvann under eskorte av norske krigsskip. I strid med nøytralitetsreglene ankret skipet opp i Haugesund. Skipet ble da frigitt og det tyske prisemannskapet ble internert under sterke protester fra tysk side.Den norske opptreden var helt korrekt ifølge folkeretten, men saken vakte stor internasjonal oppsikt.